Ego Robertus de Curteneio, dominus de Campignoliis, notum facio præsentibus et futuris quod domum Fontis-Joannis quam prædecessores nostri fundaverunt, et magnificus pater meus Petrus de Curteneio tenere dilexit et honorifice amplificavit, manucapio semper amplectendam et protegendam. Laudo igitur in perpetuum Arnauldo, abbati, et fratribus ejusdem domus, quicquid de liberalitate prædecessorum meorum, vel aliquo modo alicubi possident, et nominatim concedo et laudo eis usuarium ad omnes usus et utilitates per totum Burceyum, usque ad forestam Arnaldi, exceptis quercu et fago; et, ne propter exceptionem istam quercus et fagi, aliqua possit eis aliquando calumnia suscitari sciendum est quod pasturam et pastionem in predicto nemore omni tempore illis concessi et laudavi; in haiis autem meis nichil includere poterunt. Hæc omnia laudaverunt dominus et frater meus, Petrus, comes Nivernensis, et Guillelmus Curtiniacensis, frater meus. Actum publice, apud Campignolium, anno Domini Mº Cº XCº VIIº.